A Volánbusz flottája 543 járművel bővülhet
Január első napjaiban megjelentek a közbeszerzési pályázatok, amelyek keretében 543 járművet vásárolna a Volánbusz Zrt., az első autóbuszok már az év végén forgalomba állhatnak - közölte a közlekedési társaság csütörtökön.
A közlemény szerint a legnagyobb tételt a kéttengelyes, alacsony belépésű autóbuszok jelentik, ebből 360 beszerzését tervezi a Volánbusz. A kéttengelyes autóbuszok normál padlós változatából 59-et, a háromtengelyes, csuklós járművekből 124-et venne a vállalat. Alapvető elvárás, hogy mindegyik jármű környezetvédelmi szempontból a legkorszerűbb, Euro 6-os előírásoknak megfelelő dízelmotorral, korszerű elektronikus utastájékoztatási eszközökkel és kamerarendszerrel, valamint utastéri klímaberendezéssel legyen felszerelve, fűtőberendezése pedig előre programozható vezérléssel, a motortól függetlenül is működtethető legyen. A közbeszerzési eljárásokban fontos kitételként szerepel, hogy a járművek jelentős többségének kerekesszékkel való közlekedésre is alkalmasnak kell lennie. Előírás, hogy ennek megfelelően legyen kialakítva a fedélzet, illetve a rámpa. A tenderek beadási határideje 2022. január 31-e. A Volánbusz közölte: a 2018-tól indított és tavaly lezárt beszerzések keretében több mint 1700 jármű érkezik a társasághoz. Idén még gyorsabb fokozatra kapcsol a jármű-modernizáció,  a tervek szerint egy év alatt ezernél is több további új jármű fiatalíthatja majd a Volánbusz flottáját.  Ennek eredményeként 2022 végéig megújulhat a teljes autóbusz-állomány 40 százaléka, a flotta országos átlagéletkora pedig 8,03 évre csökkenhet.   Borítókép: Utasok várakoznak egy járatra a Volánbusz által üzemeltetett Újpest-Városkapu autóbusz-állomás, egy budapesti helyközi autóbusz-állomás peronján, az Újpesti vasúti híd közelében (MTVA/Bizományosi: Róka László)